KOMISSION PÄÄTÖS,
tehty 14 päivänä helmikuuta 1996,
jäsenvaltioiden asettamista tiettyjen yhteisön tukiohjelmien integroidun hallinto- ja valvontajärjestelmän ("integroidun järjestelmän") nojalla tehtyjen "alue"-tukea koskevien hakemusten esittämispäivämääristä (Ainoastaan tanskan-, saksan-, kreikan-, englannin-, ranskan-, italian-, hollannin-, suomen- ja ruotsinkieliset tekstit ovat todistusvoimaisia) (96/169/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon integroidun hallinto- ja valvontajärjestelmän perustamisesta tietyille yhteisön tukiohjelmille 27 päivänä marraskuuta 1992 annetun neuvoston asetuksen (ETY) N:o 3508/92 (1), sellaisena kuin se on muutettuna asetuksella (EY) N:o 3235/94 (2), ja erityisesti sen 6 artiklan 2 kohdan,
sekä katsoo, että
asetuksen (ETY) N:o 3508/92 6 artiklan 2 kohdassa säädetään, että komissio voi valtuuttaa jäsenvaltiot asettamaan lopullisen päivämäärän "alue"-tukihakemuksen esittämiselle 1 päivän huhtikuuta ja neuvoston asetuksen (ETY) N:o 1765/92 (3) 10, 11 ja 12 artiklassa tarkoitettujen päivämäärien väliseksi ajaksi; jäsenvaltioiden on perusteltava päivämäärän valintansa, erityisesti antamalla komissiolle yksityiskohtainen työsuunnitelma, jossa esitetään, että ehdotetun päivämäärän puitteissa voidaan kaikki asianomaiset tiedot saattaa tuen asianmukaisen hallinnollisen ja rahoituksellisen hoidon käyttöön ja että tarpeelliset tarkistukset ennätetään suorittaa,
tietyt jäsenvaltiot ovat esittäneet komissiolle hakemuksia asianomaisine työsuunnitelmineen päivämäärien asettamisen sallimiseksi 31 päivän maaliskuuta jälkeen; komissio on tutkinut nämä hakemukset ottaen erityisesti huomioon kyseisten jäsenvaltioiden integroidun järjestelmän täytäntöönpanosta vuonna 1995 saamat kokemukset sekä jäsenvaltioiden toimittamiin suunnitelmiin sisältyvien työmenetelmien parantamista koskevat ehdotukset, ja
tämä toimenpide on Euroopan maatalouden ohjaus- ja tukirahaston komitean lausunnon mukainen,
ON TEHNYT TÄMÄN PÄÄTÖKSEN:
1 artikla
Komissio valtuuttaa täten tämän päätöksen liitteessä luetellut jäsenvaltiot asettamaan siinä mainitut lopulliset päivämäärät "alue"-tukihakemusten esittämiseksi vuonna 1996.
2 artikla
Tämä päätös on osoitettu Belgian kuningaskunnalle, Tanskan kuningaskunnalle, Saksan liittotasavallalle, Helleenien tasavallalle, Ranskan tasavallalle, Irlannin tasavallalle, Italian tasavallalle, Luxemburgin suurherttuakunnalle, Alankomaiden kuningaskunnalle, Itävallan tasavallalle, Suomen tasavallalle, Ruotsin kuningaskunnalle sekä Yhdistyneelle kuningaskunnalle.
Tehty Brysselissä 14 päivänä helmikuuta 1996.